ming030890/wiki-yue-high-quality huggingface dataset:
糖批

糖批（粵拼：tong4*5 pai1，Sugar pie），係種用麵粉、牛油、鹽、雲呢拿同忌廉整嘅批，再加啲紅糖同埋楓糖漿。
糖廠

糖廠（粵拼：tong4 cong2）係提煉糖嘅工廠。有啲糖廠入口半成品原糖再加工成白砂糖，有啲直接將產糖作物（譬如蔗、糖用甜菜）直接提煉成白砂糖。

洗糖
糖廠儲存原糖
原糖儲存喺大型倉庫，用輸送帶送去提煉。首先溶成糖漿，用離心機洗走面頭浸雜質。不過現代糖廠通常直接買高純度（high pol）原糖返去加工，就唔使洗糖。
真空結晶罐
糖果合唱團

糖果合唱團（Candies）係個日本女性偶像合唱團，喺1970年代好活躍。個合唱團係由東京音樂學院三個少女—伊藤蘭、田中好子同藤村美樹組成，伊藤蘭係主音歌手。糖果合唱團喺1977年7月話要解散，伊藤蘭代表佢哋話想過平凡女性啲生活。
糖廠街

糖廠街（英文：Tong Chong Street），係香港鰂魚涌一條馬路，由英皇道開始，去到海堤街同濱海街交界。嗰度有好多酒吧，畀人當做「東區蘭桂坊」。嗰度舊時有太古開嘅糖廠，所以有呢個街名。
糖果屋

呢幅插圖描繪漢蘇同歌麗萄發現糖果屋，見到望落好好人嘅老婆婆。
呢幅圖畫描繪嘅，係漢蘇同歌麗萄喺森林裏面盪失路。
《糖果屋》（粵拼：tong4 gwo2 uk1；英文：The Gingerbread House ）係《格林童話》有收錄嘅一個童話故事。個故事好出名，到咗廿一世紀都仲有一定嘅文化影響力。
個故仔大致係噉嘅：故仔講到，漢蘇同歌麗萄呢兩個細路喺森林裏面盪失路；佢哋行行吓搵到一間怪屋，怪屋用糖果同薑餅等好味嘅嘢造，而怪屋嘅老婆婆仲好慷慨噉請佢哋食飯；點知原來老婆婆係巫婆想食咗佢哋，不過兩個細路用機智收拾巫婆，最後安全返到屋企。
喺《格林童話》原版入面，呢個故仔叫《漢蘇同歌麗萄》（德文：Hänsel und Gretel）－呢個呔圖係主角兩個細路嘅名。

情節
話說喺好耐好耐以前有一對小兄妹，哥哥個名叫漢蘇，細妹個名就叫歌麗萄。佢哋家境窮困，阿爸靠斬柴搵食。小兄妹嘅親生阿媽好惜佢哋但係就死得早，佢哋阿爸後嚟再婚，娶咗個新老婆做小兄妹嘅後抵乸。
有一日，斬柴佬同後抵乸喺度愁屋企唔夠錢開飯，途中後抵乸遊說佢老公，叫佢將漢蘇同歌麗萄帶入森林，再留低對小兄妹喺嗰度等佢哋自生自滅，噉就可以慳返好多米飯。一邊喺側邊偷聽嘅漢蘇於是就諗橋，走去收集石仔返嚟。耳仔軟嘅斬柴佬打後真係聽後抵乸講，帶漢蘇同歌麗萄入森林，不過聰明嘅漢蘇同歌麗萄一路行一路掉啲石仔落地，最後佢哋就由森林深處沿住啲石仔搵到路返屋企。過咗一排之後，死心不息嘅後抵乸再遊說佢老公帶漢蘇同歌麗萄入森林。今次漢蘇同歌麗萄諗住攞麵包糠代替石仔嚟重施故技，點知佢哋掉落地嘅麵包糠畀雀仔擔走嗮。就係噉，漢蘇同歌麗萄就喺陰暗嘅森林裏面盪失路。
漢蘇同歌麗萄係噉搵，都搵唔到路返屋企。冇幾耐，佢哋發現一間古怪嘅屋仔－間屋嘅牆係薑餅，而啲窗就係用糖果造嘅，散發住陣陣香味，望落聞落好好食噉。開始肚餓嘅小兄妹就上前去敲門。應門嘅係個阿婆。阿婆望落好好人噉，仲請對小兄妹入屋食飯。點知小兄妹食食吓，阿婆就捉住漢蘇，仲將漢蘇鎖入去一間囚房裏面－原來阿婆係個巫婆中意食人肉，打算養肥漢蘇再劏咗佢嚟食，而歌麗萄就要留低做巫婆嘅助手。
如是者，兩兄妹就喺巫婆間屋度生活。歌麗萄每日都會帶啲嘢食去幫巫婆手養肥漢蘇，跟住巫婆就會去囚房叫漢蘇伸隻手指出嚟，畀巫婆摸吓睇吓佢肥咗幾多。漢蘇每次都係攞一條骨頭去畀巫婆摸－巫婆年紀大眼力唔好，以為條骨真係漢蘇隻手指。
「點解呢個細路餵極都係咁瘦㗎？」
有一日，巫婆終於忍唔住，決定要郁手煮漢蘇嚟食。巫婆叫歌麗萄行去火爐前面，cek1 吓個爐夠熱未。歌麗萄估到巫婆係想乘機㧬佢入火爐煮埋佢嚟食，於是佢就詐傻扮懵，話唔識得開爐，呃到巫婆爬入爐裏面。巫婆一入咗去，歌麗萄就一嘢閂埋個爐同埋點著個火。最後巫婆就被監生燒死。
歌麗萄即時走去放返漢蘇出嚟。大難不死嘅兩兄妹全力搜括間屋嘅財物，然後就嗱嗱臨帶埋啲財物返屋企。一返到，佢哋發現原來後抵乸已經走咗。亦有版本話後抵乸係死咗。
佢哋一家三口因為得到巫婆嘅財物，唔使再捱窮。從此，佢哋就過住幸福快樂嘅生活。

主題
睇埋：仙子故事同饑荒
《漢蘇同歌麗萄》用咗童話故事常見嘅「惡毒後抵乸糟質主角」橋段，不過噉係因為個故仔經過咗修改。首先，《漢蘇同歌麗萄》成個故仔都係圍繞住饑餓同饑荒－
薑餅屋（用食物造嘅屋）係個故仔最深入民心嘅影像之一；
故仔提到巫婆想食人肉，人食人係一件饑荒嗰時成日會發生嘅事；
故仔亦提到，漢蘇喺被囚禁期間猛咁食嘢；
中世紀嘅歐洲發生過多次大饑荒，當時嘅歐洲人遇到饑荒嗰陣，好多時都會因為唔夠錢開飯而將啲細路遺棄；《格林童話》第一版嘅《漢蘇同歌麗萄》故仔並冇後抵乸呢個角色，想將對小兄妹遺棄嘅係佢哋親生父母；後嚟據講格林兄弟唔中意，似乎覺得個故仔有損佢哋心目中「父母仔女相親相愛嘅理想家庭」嘅形象，所以佢哋就做咗啲修改－話親生阿媽深愛仔女但早死，而親生阿爸心哋唔壞但冇膽怕老婆，真正想虐待對小兄妹嘅係後抵乸。
亦有人指出，漢蘇同歌麗萄殺死巫婆之後，（喺某啲版本當中）後抵乸竟然咁啱死埋，噉反映巫婆同後抵乸喺早期版本當中係同一個角色。

影響
睇埋：糖果屋 (歌劇)
《漢蘇同歌麗萄》係《格林童話》其中一個最出名嘅故仔，產生咗唔少衍生文化產物，例如係
德文歌劇《糖果屋》；
2013 年美國電影《格林雙俠：獵巫世紀》，講漢蘇同歌麗萄大個咗做獵巫人，專對付女巫；
香港音樂組合 per se 作咗首歌《粉碎糖果屋》，就係取材自《漢蘇同歌麗萄》嘅；
喺包括珠三角在內嘅世界多地，唔少賣甜品糕點嘅舖頭都會用糖果屋做名，亦有唔少人將糖果屋當咗做「賣甜品糕點嘅商舖」嘅同義詞。呢樣嘢好可能就係取自《糖果屋》呢個童話故事嘅。
... 呀噉。
2021 年有人為咗慶祝聖誕而整咗間薑餅屋嚟食。
費爾巴哈

費爾巴哈（Ludwig Feuerbach，1804年7月28號—1872年9月13號）係19世紀德國哲學家，主要理論係話宗教係人內部本性嘅向外投射，批判基督教。
費爾班克斯

費爾班克斯（英文：Fairbanks），係美國阿拉斯加州第二大城，住咗3.3萬人。
費爾南德斯

艾拔圖費爾南德斯（Alberto Fernández，1959年4月2號—），係當今阿根廷總統，2019年上任做到依家。
費爾干納

費爾干納（月即別文：Fergana）係烏茲別克一座城，人口有19萬。
費爾南·布勞岱爾

費爾南·布勞岱爾係一個法國史學家、先生、大學教員、教授。
費特力九世

費特力九世（丹麥文：Frederik 9.，1899年3月11號—1972年1月14號）全名基斯頓·費特力·法蘭茲·米高·卡爾·華德馬·基奧格（丹麥文：Christian Frederik Franz Michael Carl Valdemar Georg），係丹麥前君主，1947年去到1972年在位。

家族
丹麥王室四代同堂—分別有基斯頓九世（左）、基斯頓王子、費特力王子、費特力王儲（右）
費特力響羅森堡寧比嘅無憂宮出世，係丹麥國王基斯頓十世同佢表妹亞歷珊德蓮共同嘅第一個細路，阿爺係丹麥國王費特力八世），太爺係丹麥國王基斯頓九世。費特力之後多一個細佬克努。阿媽亞歷珊德蓮公主，係美倫堡-施威林大公腓特烈·法蘭茲三世同埋安娜斯塔西婭·米哈伊羅芙娜女大公共同嘅大女，兼且係沙皇尼古拉一世嘅孫女。
佢響同年4月9號受洗，而教父有成21個咁多，有：太爺基斯頓九世、沙皇尼古拉二世、希臘國王佐治一世、挪威同瑞典國王奧斯卡二世、阿爺費特力八世、英王愛德華七世同埋佢舅父腓特烈·法蘭茲四世。
基斯頓九世響1906年走咗，阿爺費特力登基做國王，老豆升為王儲，而費特力自己亦升為第二王位繼承人。但係響六年之後，費特力八世就走咗，老豆基斯頓登基，費特力自己就升做王儲。

早年
後生嗰陣嘅費特力
費特力響丹麥王家海軍學院接受教育，係第一位丹麥王室成員響海軍而唔係陸軍做嘢嘅人。後嚟佢升上哥本哈根大學。響未做國王之前，佢係一位海軍少將。
另外，佢好鍾意出海同旅行，後生嗰陣成日周圍去玩；亦係一位出色嘅鋼琴家同指揮家，仲曾經做過哥本哈根交響樂團（Copenhagen Symphony Orchestra）嘅指揮。
關於佢嘅結婚問題，其實都煩咗佢幾耐。早年，佢阿媽亞歷山德蓮曾經想費特力同瑪麗亞·尼古拉耶芙娜女大公或者安娜斯塔西亞女大公，沙皇尼古拉二世兩個女之中揀一個做佢嘅老婆，但因為尼古拉二世響1918年闔家畀人處決而算數。
費特力響四年後曾經同奧嘉公主訂婚，但響公佈後無耐女方就退婚，主要原因係費特力響公開場合唔單止唔拖住奧嘉隻手，反而走去拖住奧嘉一個姐妹嘅手。最終佢響三十五歲嗰陣，同瑞典公主瑛格烈結婚。

統治時代
1954年嘅費特力九世
1942年，由於佢老豆基斯頓十世響騎馬嗰陣墮馬受傷，所以由費特力做攝政王一年咁多。
1947年，基斯頓十世走咗，由王儲費特力繼位做國王，係費特力九世。
1948年，法羅群島宣佈成為自治國家，唔再係丹麥嘅一個縣，而係由有高度自治嘅法羅群島政府管理。
費特力九世響統治下見證住丹麥巨大嘅變化。響佢在位期間，丹麥由農業國家發展成福利國家。特別係響六十年代經濟嘅高速發展，丹麥女性更加有得出嚟打工，成為勞動力人口嘅一分子。
費特力九世以佢嘅親和力同埋和藹可親嘅性格而聞名，對於打破王室同民眾嗰陣隔閡有住好大功勞。呢點亦影響到佢大女，即第日嘅瑪嘉烈二世。

王位繼承法
根據1853年定落嘅丹麥王位繼承法，丹麥王室淨係畀男性繼位做國王。但當時費特力同瑛格烈王后淨係得三個女，所以當時王位第一繼承人係佢細佬克努王子，之後係克努個大仔英戈夫王子。
響1953年，國會通過《繼承法》，將繼承方式改為男性優先，但係如果國王冇仔都可以畀個女繼承。咁樣就代表住費特力就算冇仔，都可以將王位傳畀自己個女。
最後，費特力九世個大女瑪嘉烈公主響同年成為王儲。

死同葬禮
費特力九世嘅陵墓
費特力響發表完1972年嘅新年講話無幾耐，就出現咗類似流感嘅跡象。1月3號，佢因為心臟驟停而畀人送去哥本哈根市政醫院。雖然情況曾經一度好轉，但響八日後病情轉差，最後響1月14號上晝七點五十分由屋企人嘅陪同下走咗，終年七十二歲。
佢走咗之後，條屍曾經短暫畀人放響阿馬林堡宮，響1月18號轉到基斯頓堡宮。響基斯頓堡宮，佢條屍放響悲傷城堡上面，呢一點自1670年費特力三世之後就冇變過。屍體響去到佢嘅葬禮嗰陣都係瞓喺度嘅狀態，響呢段時期市民可以前往瞻仰佢嘅遺容。
同年1月24號，哥本哈根大主教Willy Westergaard Madsen先係搞咗一系列嘅儀式，分別係一個簡單嘅祈禱同埋唱聖詩。之後，屍體由王家內近衛騎兵團放響前車上面，用於送到去哥本哈根火車總站。前車由四十八位水手推動，丹麥陸、空、海三軍儀仗隊護送，另外亦有嚟自法國、瑞典、英國同埋美國嘅儀仗隊。去到哥本哈根火車總站之後，棺材放響一個特別嘅火車車廂入面，無耐架車就將棺材送去羅斯基勒。一到咗羅斯基勒，成班水手就將棺材送到羅斯基勒主教座堂，之後費特力九世就響嗰度下葬。
特別嘅係，費特力九世嘅棺材唔係好似前幾任國王咁放響教堂入面，而係響教堂出面一個陵墓，呢個係國王嘅意願。
響佢死嗰日，大女瑪嘉烈公主登基，係丹麥女王瑪嘉烈二世。而佢老婆瑛格烈王后響佢走後過多咗二十八年，響2000年11月7號走咗，死後亦葬響佢隔離。

屋企
費特力九世一家五口嘅合照
1935年5月24號，費特力九世響斯德哥爾摩大教堂同西博藤公爵古斯塔夫·阿道夫親王個妹、時任瑞典王儲古斯塔夫（即後嚟嘅古斯塔夫六世阿道夫）個女瑛格烈公主結婚，出席佢哋婚禮嘅包括費特力九世個阿爸阿媽、比利時國王利奧波德同王后阿斯特里德、挪威王儲奧拉夫同王儲妃瑪塔。佢哋有三個女：
瑪嘉烈二世：1940年4月16號出世，1972年繼位，嫁咗畀法國平民亨力克（佢老豆係一位伯爵，但呢個伯爵銜頭有爭議），有兩個仔
費特力王儲
約阿金王子
班尼狄公主：1944年4月29號出世，嫁咗畀第六代塞恩ー維根斯坦ー貝拉堡親王理查，生咗三個仔女
第七代塞恩ー維根斯坦ー貝拉堡親王古斯塔夫
阿勒非爾特ー阿列費ー比拉伯爵夫人亞歷山德蓮
娜特蓮
安妮-瑪麗公主：1946年8月30號出世，嫁咗畀康士坦丁二世，有五個仔女
亞歷絲亞公主
帕夫羅斯王儲
尼古拉斯王子
狄奧多拉公主
菲臘王子

紀念
響佢登基三十五周年夾佢死咗十年嗰陣，費特力九世嘅紀念銅像響哥本哈根港口揭幕。
另外，響Roskilde Fjord連接到腓特烈松嘅費特力王儲大橋、由古爾堡松連接到法爾斯特島同埋洛蘭島嘅費特力九世大橋，都係以佢嚟命名。
仲有，由Sir Martin Lindsay響1934年發現響格陵蘭東邊發現一座山脈，Martin Lindsay將呢座山脈命名叫「費特力王儲山脈」，以費特力九世嚟命名。
費特力十世

費特力十世（丹麥文：Frederik X，1968年5月26號—），全名費特力·安德烈·亨里克·基斯頓（丹麥文：Frederik André Henrik Christian），係丹麥國王。

生平
費特力十世1968年響哥本哈根嘅哥本哈根大學國家醫院出世，係丹麥女王瑪嘉烈二世同亨力克王夫共同嘅大仔，阿公係丹麥國王費特力九世；後嚟又多咗個細佬約阿金。隨住阿媽響1972年登基做丹麥女王，佢亦升為丹麥王儲。
佢細個響王宮接受教育，後嚟先後升讀Krebs' Skole小學、挪威寄宿學校École des Roches、Øregaard高中。佢識講幾種話，除丹麥話之外，仲識法文、英文同埋德文。
1986年，佢入讀阿胡斯大學政治學系，阿媽瑪嘉烈二世都喺呢間大學畢業。佢亦曾經到哈佛大學學政治一年，最後響1995年攞到阿胡斯大學政治學碩士學位。
響讀大學嘅同時，佢亦加入軍隊受訓練。響2001至2002年，佢響丹麥皇家國防學院接受咗身為王位繼承人嘅進一步訓練。跟住響2002年至2003年，佢做咗丹麥國防司令部參謀；仲響2003年做咗丹麥皇家國防學院嘅講師。到依家佢都仲響國防部門，依家嘅軍銜係少將（海軍、空軍、陸軍都係）。
費特力十世好鍾意做運動，亦鼓勵丹麥市民做運動。佢係第一位做完三項鐵人嘅丹麥王室成員。佢亦係一位船手，參加過多場比賽，都攞到唔錯嘅成績。佢曾經係國際奧委會成員之一，但係響2021年宣佈唔撈。
2024年1月14號阿媽瑪嘉烈二世退位，登基做丹麥國王。

屋企
費特力十世力同佢老婆瑪麗王后
佢響2000年悉尼奧運會識咗瑪麗·伊利沙伯·當勞臣。響2003年，佢哋嘅婚禮得到批准，最後響2004年結婚，婚禮響聖母教堂搞。
佢哋有四個仔女，包括：
基斯頓王子（2005ー）
伊莎貝拉公主（2007ー）
文森王子（同約瑟芬係孖生，2011ー）
約瑟芬公主（同文森係孖生，2011ー）
費特力六世

費特力六世（丹麥文：Frederik VI，1768年1月28號—1839年12月3號），係丹麥同挪威嘅國王。1784年因父王基斯頓七世瘋癲而做攝政王，1808年3月繼位去到1839年駕崩為止。1814年戰爭期間佢俾瑞典王儲卡爾十四世約翰打敗，之後割讓挪威畀咗瑞典。
路易港區

路易港區係毛厘士嘅一個區，喺國土西北部，首府路易港。
路易馬盧

路易．馬盧（Louis Malle，1932年10月30號—1995年11月23號）係一個出名嘅法國導演。

生平
路易馬盧同其他20世紀出名嘅法國電影導演如尚盧高達、杜魯福、查布洛同期，卻比呢批新浪潮導演更早出名，而且唔似呢班電影導演咁推崇「作者論」。佢唔止題材多變，風格客觀收歛，而且技巧圓熟。1970年代後期，佢移居美國，佳作依然源源不絕。
路權

路權係一種相對嘅權利同權力關係。所有用路人都有唔同程度使用道路嘅相對權利同義務。路權係冇絕對嘅，唔論係行人抑或各種車輛，任何用路者喺道路上，都有注意路況並相互禮讓嘅責任同義務。
路權係維持交通順暢同維護交通安全嘅最高概念。所有嘅用路者喺遵守交通規定嘅同時，都必須相互尊重彼此嘅路權以達到順暢交通同保障安全嘅目的。
廣義嘅路權概念，指嘅係用路者包括行人或四輪汽車同兩輪汽車優先使用道路相關設施嘅權力。呢種權力亦即係擁有路權嘅一方可以優先使用道路嘅權力。
「優先通行道路嘅權利」，指嘅係現行法令規章對用路者使用道路相關設施時，明確規定先後順序嘅權利。

種類
路權可以分為3種：
A型路權：同地面交通完全隔離，例如高速公路、高速鐵路、地下鐵。
B型路權：同地面交通部分隔離，但有優先通行權，例如區域鐵路、輕軌運輸。
C型路權：同地面交通完全混合，例如公共汽車、有軌電車。
路易腓力

路易腓力（法文：Louis Philippe，1773年10月6號—1850年8月26號）係法國七月王朝唯一國王，1830年到1848年在位。
路木龍次

路木龍次（1973年8月25號—）係日本足球員，司職後衞，曾經喺1996～1997年間爲日本足球代表隊出場4次。
路易鬼屋3

路易鬼屋3（日文：ルイージマンション3，英文：Luigi's Mansion 3）係由美國Next Level Games開發，日本任天堂喺2019年10月31號發行嘅遊戲，喺任天堂Switch平台推出。遊戲首次喺2018年9月既任天堂Direct度發佈。
路橋區

路橋區係中國浙江台州一個市轄區，總面積274平方公里，人口41萬。
蛋蛋

蛋蛋係日本電視遊戲寵物小精靈系列入面嘅其中一隻小精靈，編號102。
蛋黃

蛋黃（英文yolk或者egg yolk），有部份人認為正字係𪏙，係蛋裏面部份，用來供養蛋內嘅胚。蛋黃掛喺蛋白入面，有一到兩條帶吊住，呢啲帶就叫卵帶。蛋未受精嗰陣，胚盤連蛋黃，係單細胞，係少數人眼睇得到嘅單細胞。如果蛋受咗精嘅話，蛋黃外層會有朕白色嘢；如果冇受精就冇。
蛋可以畀人食。蛋黃維他命豐富，礦物質都多。成隻蛋嘅脂肪同膽固醇，都喺囇蛋黃度。蛋白質方面，蛋黃亦佔全蛋五分一。
蛋有唔同煮法。如果純綷煎蛋，唔攪散佢，蛋黃就喺一塊白色中間，好似太陽咁，叫太陽蛋。如反一反佢，有朕蛋白包住，唐人叫佢荷包蛋。如可將蛋發勻，蛋白蛋黃撈勻，就會變淺黃色，好似炒蛋同奄列咁。

雙黃蛋
之所有雙黃蛋，係排卵過快，或者係一隻蛋黃黐咗埋另一隻度。如果鷄乸來講，呢種情況多數係鷄乸太嫩，生蛋周期未同步
。有啲雜種鷄，生親都係雙黃蛋。多數鷄乸都唔會生雙黃蛋，但有啲係遺傳係咁，會生雙黃蛋。
雙黃蛋一般會長啲，又會單薄啲。雙黃蛋通嘅鷄仔，通常都出唔到世，因爲未出世，兩隻就打生打死。除非係有人干預啦。
Egg yolks as used in cooking
Three yolks from two eggs. The two smaller yolks are from the same egg.
A hard boiled double yolker. The gray-green ring around the yolk is due to ferrous sulfide formed by overcooking, and is harmless and tasteless.
A hardboiled double-yolked egg, cut in half
蛋素

蛋素係食素嘅一個類型，相比起純素，蛋奶素會接受食蛋，而避免食肉同奶。選擇唔食奶好多時都同乳糖消化不良有關。
蛋花湯

蛋花湯又叫蛋花羹，係用雞蛋做主要材料嘅湯，可以隨喜好再落其他配料，譬如粟米或者豆腐。
蛋酒

加拿大滿地可出產嘅盒裝蛋酒。圖中所見係法文（英文喺後邊）。法文「lait de poule」直譯係「雞乸嘅奶」。
蛋酒（英文：eggnog）係一種酒水。主要成份係牛奶、忌廉、雞蛋，仲有糖、肉桂、雲呢拿等調味品同香料。仲可以加冧酒、白蘭地、威士忌等酒類。
蛋酒起源於英國，喺美國、加拿大流行，特別是喺聖誕節、新年等冬季節日前後。
蛋黃醬

蛋黃醬（法文：mayonnaise，法式法文發音：/majɔnɛz/ (幫手·個快勞)；魁北克法文發音：[majɔnaɪ̯z] (幫手·個快勞)，英文發音：/ˌmeɪəˈneɪz/），又叫生汁、臺灣譯美乃滋，係一種主要由植物油、蛋黃同檸檬汁或者醋，製成嘅濃稠調味醬。佢可以有其他調味料。蛋黃醬一般淨係用蛋嘅蛋黃整，但亦有用晒成隻蛋嘅整法。
蛋黃醬一般多用喺沙律等料理，所以粵語有時唔分沙律醬同蛋黃醬，全部統稱「沙律醬」。
蘇州園林

蘇州園林（粵音：sou1 zau1 jyun4 lam4）係喺中國江蘇嘅一個名勝古蹟，喺1997年畀聯合國教科文組織列入世界遺產。
蘇州地鐵

蘇州地鐵係中國江蘇蘇州嘅地下鐵系統，2012年4月28號正式開通頭一條線。而家蘇州地鐵有3條線93個站，長121公里。
蘇州地鐵2號綫

蘇州地鐵2號綫，係蘇州地鐵嘅地鐵綫路，連接騎河站到桑田島站，長40.4公里，總共35個站，2013年12月28號通車。
蘇岩

蘇岩（1974年9月5號—）係中國女演員。佢喺山東濟南出世，山東藝術學院戲劇系表演本科畢業。
1993年10月，蘇仲喺山東藝術學院讀緊大一，俾張藝謀揀中，喺電影《活着》飾演一位護士姑娘。2006年憑《長恨歌》提名香港電影金像獎最佳女配角。2007年，喺李安導演嘅電影《色，戒》飾演「馬太太」。
2009年12月12號，蘇同羅嘉良喺北京舉行婚禮。2013年4月18號晏晝，佢喺香港剖腹生咗個女，羅詠婷Sela。
蘇岩礁

蘇岩礁係黃海東部嘅一個暗礁，中華人民共和國同大韓民國都爭嗰度主權。附近重有一個暗礁丁岩礁。
蘇屋邨

蘇屋邨（So Uk Estate）係香港房屋委員會 （前身係屋宇建設委員會）發展嘅第三個屋邨，喺香港深水埗區長沙灣保安道。喺起之前，呢度曾經係一大片農地同埋一處叫做「蘇屋」嘅寮屋區。蘇屋邨範圍佔地十九英畝，係當時遠東大型嘅住宅發展計劃之一。
蘇屋邨喺2010年代重建過。

各座落成/拆嘅日期同簡介
蘇屋邨共有16座住宅大廈，分五期起，但就分兩期拆。
（括號內嘅英文字母係計劃中嘅座號）
蘇屋邨提供咗5,311個住宅單位，而計劃中嘅可容人口為約31,600人。
第一期：
杜鵑樓（Ｓ）、海棠樓（Ｔ）及茶花樓（Ｕ）三座大廈於1959年6月接受申請，1961年入伙，提供1,768個四至十一人房嘅唔同大細類型單位，喺2013年2月拆樓。
第二期：
百合樓（Ｐ）、彩雀樓（Ｑ）及荷花樓（Ｒ）三座大廈於1959年8月接受申請，1961年入伙，提供729個六至九人房（主要係八人房）嘅較大型單位，喺2013年2月拆樓。
第三期：
楓林樓（Ｅ）、丁香樓（Ｆ）、金松樓（Ｇ）、綠柳樓（Ｈ）及櫻桃樓（Ｉ）五座大廈於1959年5月接受申請，1961年4月入伙，提供1,030個可容五及七人嘅中小型單位。這五座大廈更係香港首批「Ｙ」型設計嘅公屋大廈。佢哋已經喺2010年3月5號拆樓。
第四期：
劍蘭樓（Ｍ）一座大廈於1960年9月接受申請，1962年入伙，提供174個六人及八人房（主要係八人房）嘅較大型單位。佢哋已經喺2010年3月5號拆樓。
第五期：
牡丹樓（Ａ）、蘭花樓（Ｂ）、壽菊樓（Ｃ）及石竹樓（Ｄ）四座大廈喺1961年3月接受申請，並於1963年入伙，提供1,610個主要係六人房嘅中型單位，佢哋已經喺2010年3月5號拆樓。

背景
屋建會對蘇屋邨嘅總投資額係五千萬港元。
蘇屋邨嘅地盤平整工程喺1957年初展開，並於1958年4月完成。當中由徙置事務處先遷拆十九間木屋，安置共二百二十二名居民，並於稍後時間清拆另外六十間木屋及安置共八百名居民。
整個蘇屋邨由曾經設計北角邨嘅甘洺建築師樓（Eric Cumine）負責整體規劃。而四間建築公司就負責唔同期數嘅設計，所以每期嘅設計風格都係截然不同，並順住山勢由南至北而建，使唔同期數嘅樓宇錯落有序咁分佈喺唔同高度嘅平台上。
咁嘅設計令大部分座數嘅單位都可以向南及睇到海景，並為住宅單位提供充足嘅光線及空氣，呢道重提供咗大量嘅室外及有蓋休憩空間，以及喺Ｐ、Ｑ及Ｒ座地下及一樓提供兩間設有24個課室嘅官立小學，呢兩間小學嘅業權由政府向屋建會買，以紓緩屋建會嘅投資負擔。
蘇屋邨嘅海水沖廁系統海水泵房位於長沙灣海濱，海水供水管則沿興華街抽上海拔二百八十米高嘅大埔道對上嘅水務署海水配水庫，再分配畀蘇屋邨嘅用戶。
基本上蘇屋邨嘅分配住房嘅目標，係要達至提供相當闊嘅租金等級，可行嘅話，面積相同嘅單位按唔同嘅舒適程度及位置來訂定唔同級別嘅租金，位於較上部份嘅單位租金會較貴。最初委員會希望把單位分兩大類，其中一類係同北角邨差唔多，係附有梗房嘅單位設計；餘下嘅百份之七十五就係設計水準較低嘅無梗房單位。後來因要進一步減低興建成本，令大部份單位取消咗梗房設計，只有杜鵑樓嘅最大型單位（即13、14、31、32、43、44、61、62、73及74號室）至附有一個大梗房及兩個露台。
1973年4月1號，香港房屋委員會成立，蘇屋邨改咗由佢管理。

拆樓原因
1988年，房委會搞整體重建計劃，一直都冇將蘇屋邨列入重建計劃。直至2000年開始，陸續有居民投訴佢嘅大廈狀況唔好，有幾座大廈嘅走廊更要用鋼架支撐。房委會喺2005年9月為當時九個冇被列入重建計劃嘅高齡屋邨進行全面結構勘察。結構勘察結果顯示，雖然蘇屋邨各座大廈嘅結構都安全，但由於樓齡較高，加上環境因素影響，樓宇結構狀況日見惡化，必須進行一連串大規模嘅修補工程，加強大廈嘅結構安全。但如果要延續該邨各大廈十五年嘅使用期，則必須喺唔同嘅地方進行最少十八個月嘅維修，經考慮樓宇嘅整頓狀況、所需改善工程嘅規模及對住戶嘅影響，房委會分別喺2006年3月30號同2008年2月20號決定分兩期拆蘇屋邨上高嗰十座同下低嗰六座。
第一期（2010年3月）拆咗喺較高平台上嘅十幢樓（即牡丹樓、蘭花樓、壽菊樓、石竹樓、劍蘭樓、楓林樓、丁香樓、金松樓、綠柳樓同櫻桃樓），調遷工作已經喺2009年8月完成。第二期（2013年中）拆埋其他山腳六座樓（百合樓、彩雀樓、荷花樓、杜鵑樓、海棠樓同茶花樓）。居民搬去長沙灣工廠大廈重建項目（而家元州邨第五期）、元州邨第二同第四期。
2010年1月29號晏晝1點44分，馬頭圍道冧樓，本來有人呻話住遠啲，不如搬嚟蘇屋邨。但係政府一早諗住2010年拆咗上面嗰十幢樓，冇辦法之下先住住石籬邨10座同11座。
下面段文未譯好，歡迎你幫手。

現時樓宇（重建後）
新蘇屋邨第一期第一階段其中6座住宅大廈共2917個單位已經於原定2015年竣工後已嚴重延誤推遲了至2016年9月重建完成工程後入伙；而第一期第二階段的1座住宅大廈共374個單位亦已於2018年8月重建後完成入伙；另外還有第二期共有7座住宅大廈亦已於2019年2月重建後完成入伙，樓高約16-41層，並會繼續沿用其中曾用舊蘇屋邨的14座以花卉命名的中英文樓宇名稱、唯一不再採用兩幢，例如「楓林樓」及「丁香樓」的名稱。
仍其中以重建前的是16幢樓宇住宅大廈，剩下兩座的楓林樓及丁香樓沒有清拆後將以預留空間的部份用途地下一層作為展館，布置成為一個模擬單位，放置上世紀的舊式生活用品。
另外，粗體表示該樓宇牽涉26座問題公屋醜聞，其混凝土強度未達高層單位20.7MPa或低層單位31MPa的標準，由於情況較為嚴重加上樓宇老化，考慮過樓宇的整體狀況過後、分別於2010至2013年期間清拆重建。
（註：第一期第10座為蘇屋社區綜合服務大樓、天橋及蘇屋邨辦事處大樓；由於並非作住宅用途，所以不列在上表）

歷代樓宇（重建前）
舊邨重建前一共有的16座樓宇全部皆以花卉的中英文名稱命名，重建後的14座樓宇名稱；@：表示之樓宇名稱在重建後的蘇屋邨14座樓宇名稱因獲得重新使用，以延續富有花名特色的樓宇名稱。

住過喺度嘅人
重建前嘅蘇屋邨，曾經有唔少公眾人物住過，包括有：張雪瑩、麥明詩、陳凱琳、蔡思貝、劉佩玥、陳瀅、黃美棋、黃心穎、吳海昕、王子涵、何詠雯、謝芷倫、湯洛雯、關宛珊、岑麗香、李佳芯、黃翠如、蔡運華、葉嘉茵、文偉鴻、萬綺雯、方駿釗、呂頌賢、張家輝、邵仲衡、周星馳（星爺）、李華明、蔡素玉、程介南、張之珏、潘嘉德、金興賢、徐家傑、陳曼娜、苗金鳳、招石文、馮淬帆、梁珊、程介明、羅石青、凌禮文、吳耀漢、江漢、杜平、譚炳文、丁羽、李香琴、譚倩紅、陳凱琳、蔡思貝、陳瀅、劉佩玥、黃美棋、吳海昕、王子涵、湯洛雯、關宛珊、岑麗香、李佳芯、黃翠如、文偉鴻、葉念琛、葉鎮輝、陳耀全、陳維冠、方駿釗、歐耀興、呂頌賢、韋家雄、駱達華、張家輝、張兆輝、吳毅將、莫少聰、關朝聰、繆騫人、魯振順、毛孟靜、李家超、呂有慧、呂良偉、周潤發、黃杏秀、狄波拉、黎漢持、李司棋、程介南、田北辰、蔡素玉、黃韻詩、黃淑儀、李琳琳、石修、秦煌、潘嘉德、金興賢、徐家傑、田北俊、陳曼娜、夏雨、苗金鳳、程介明、馮素波、余子明、劉丹、朱江、李香琴、劉兆銘、譚倩紅、朱維德、謝偉俊、靳羽珊、許冠傑、許紹雄、許冠武、許冠文、許冠英、黃家強、黃貫中、葉世榮、黃家駒、鍾景輝、羅蘭、陳嘉賢、陳嘉麗、麥明詩、張雪瑩、蔡楓華、蔡少芬、謝天華、楊仲恩、伍衛國、邵逸夫、方逸華、周吉、周啟生、林嘉華、陸光偉同埋黃天鐸等人。
蘇州史

蘇州史最早可以追溯到春秋時期。
前514年，吳國國王闔閭起都城，叫做闔閭城，闔閭城個位置就係今日蘇州。前473年，越國滅咗吳國，蘇州變成越國都城，直到前306年楚國滅越國。
前222年，秦始皇滅楚國後，置會稽郡，郡治吳縣，即係蘇州市區。
隋朝開皇九年（589年）吳縣升格做蘇州。同時隨住大運河發展，蘇州逐漸發展成全國重要商埠。到唐朝初，蘇州做咗江南道治所，開元廿一年（733年）江南道分開兩半後，蘇州繼續做江南東道治所。
宋朝蘇州置平江府，係浙江西道治所，元朝改做平江路，元末張士誠起義時再改平江路做隆平府。
明朝置蘇州府，直隸南京，駐有應天巡撫。到清朝，蘇州係江蘇巡撫同江蘇布政使駐地。
咸豐十年（1860年）太平天國軍攻入蘇州，將領李秀成起咗個忠王府。同治二年（1863年）清軍攞返蘇州，但蘇州受到嚴重破壞，唔似得舊時咁繁盛。光緒廿一年（1895年）清朝同日本簽《馬關條約》，蘇州開放做對外商埠，城南設立過日本租界。
中華民國元年（1912年），廢蘇州府留吳縣。中華人民共和國1949年執政後，設蘇州市，由蘇南行政公署蘇州專區管，1953年由重新成立嘅江蘇省管，1983年撤銷蘇州地區併入蘇州市。
蘇州地鐵1號綫

蘇州地鐵1號綫，係蘇州地鐵嘅地鐵綫路，連接木瀆站到鍾南街站，長25.7公里，總共24個站，2012年4月28號通車。
蘇屋南官立小學

蘇屋南官立小學係香港一間已經停運嘅小學，1976年停運，校舍之後畀咗中華基督教會燕京書院。
紅咖喱

紅咖喱係種泰國式嘅咖喱，主要材料係紅咖喱醬、紅椒、紅蔥頭、南薑同椰奶，煮出嚟比較似紅色，辣味相對較少。
紅場

紅場（俄文：Кра́сная пло́щадь）係俄羅斯首都莫斯科市中心嘅廣場，附近有括列寧墓、聖巴西爾大教堂同克里姆林宮。
紅唇娃

紅唇娃係日本電視遊戲寵物小精靈系列入面嘅其中一隻小精靈，編號124。佢係由迷唇娃進化成嘅。
紅塔區

紅塔區係中國雲南玉溪一個市轄區，總面積1004平方公里，人口50萬。
紅外光

紅外光（粵拼：hung4 ngoi6 gwong1）又叫紅外線（粵拼：hung4 ngoi6 sin3），係波長比可見光重要長嘅電磁波（光），波長響1毫米到770納米之間，光譜上面響紅色光嘅外側。
紅外光譜學

紅外光譜學（英文：infrared spectroscopy）係光譜學嘅一門，靠睇一份物質樣本點樣同紅外線互動嚟鑑別件樣本嘅化學成份係乜。
紅孩兒

紅孩兒，係《西遊記》入面嘅角色，係個細路形象嘅妖精，亦係牛魔王同鐵扇公主個仔，修煉咗法術「三昧真火」。
蘇鏘

蘇鏘（粵拼：sou1 coeng1；1931年7月15號—2017年2月17號）係中國大陸嘅無機化學家，亦係中國稀土研究嘅開拓者之一，廣東廣州人。曾經喺1958年第一次分離出除咗Sc同Pm之外嘅15種純稀土、總結咗稀土性質隨住原子序數變化嘅幾種類同Y喺La系元素嘅位置變化，亦總結咗工業用Ce嘅濕法、空氣氧化法同利用釔嘅位置變化嚟分離出釔嘅原理同方法。1970年後，先後組織同參加稀土激光、磁性同發光材料等稀土固體化學同變價稀土化學嘅基礎研究、應用同推廣嘅工作，提取咗可以喺空氣入面安全整Eu2+、Sm2+等低價稀土材料嘅離子不等價嘅取代新方法；及提取La3+同La4+離子嘅光學電負性嘅計算方法。1995年被入選做中國科學院院士，1999年轉入中山大學化學系做稀土工作。踏入2000年代之後，佢亦喺新型稀土光電材料搞探索。
2017年2月17號04:50，佢喺廣東廣州病逝，終年86歲。
蘇鐵屬

蘇鐵屬（粵拼：sou1 tit3 suk6；學名：Cycas）係蘇鐵目蘇鐵科嘅唯一屬，屬下有90種唔同嘅植物。呢種植物係地球上最古老嘅裸子植物。
呢種植物嘅特徵一般都係常綠品種，個樣好似啲棕櫚科啲樹噉，但係佢啲葉有好多毛。另外，佢啲核因為有毒而唔食得。
蘇門答臘

蘇門答臘係世界第六大島，亦係印尼完全擁有嘅第一大島，有480,848平方公里大，北面係馬來半島，東南面係爪哇，上面有十個省。
蘇門答臘象

蘇門答臘象（Sumatran Elephant）係亞洲象嘅亞種之中第二體型最細嘅，高大約由1.7至2.6米不等。呢個亞種亦係蘇門答臘島上獨有嘅動物，但由於濫伐樹木同埋人類捕獵，目前野生嘅蘇門答臘象只剩低 600 隻左右，屬於極度瀕危動物。印尼喺1931年開始立法保護呢種大象。
蘇門答臘象喺以前分布成個島，直到1980年代，開始分散成44個獨立嘅種群，而數量重一直減少。1986年，印尼政府開始成立「大象訓練中心」，呢類中心係將大象困住，然後加以訓練，用嚟做搬運，巡邏或者用喺旅遊業度。而家大約有6個中心，估計養咗400隻象。
喺2004年，Tesso Nilo國家公園成立，裏面嘅森林可以容納最大嘅蘇門答臘象嘅種群。
蘇雅琳

蘇雅琳（英文：Ivy So，2001年8月4號—）係香港女歌手同藝人，香港女子組合COLLAR成員同MakerVille合約女藝員，2021年ViuTV大型真人騷選秀節目《全民造星IV》決賽參賽者，總成績第十名。

簡介
蘇雅琳喺香港出世，喺藍田聖保祿中學同香港專上學院健康學畢業。蘇雅琳曾經讀香港中文大學護理系。因為蘇雅琳喺2021年6月參加ViuTV選秀節目《全民造星IV》，所以喺節目中途喺香港中文大學護理系退學。

參加《全民造星IV》
蘇雅琳喺2021年6月參加ViuTV搞嘅真人騷選秀《全民造星IV》，參賽號碼係1。
喺前哨戰時，蘇雅琳表演跳唱《Good Time》並獲得評判一致投票，擊敗28號參賽者王家晴，跟住晉身60強同埋加入梁祖堯導師組別。而60強首輪分組對決時，同隊員沈貞巧、黃雅慧、余嘉熙、林暐翹、楊芷程組成一隊，喺在自選表演以戲劇形式表演《六條金魚》，而指定歌曲表演《BOSS》，並擊敗A組，晉身40強。喺40強，就同黃雅慧、余潔滢、何榛綦，自選項目係用童年遊戲融入歌曲同演出《猜‧情‧尋》，喺指定項目演譯《狂人日記》，最終輸畀A組，但由於蘇雅琳唔喺死亡名單，最終未被淘汰，並躋身30強。到30強嘅比賽中，蘇雅琳有份出演《浮雕》、《未知道》及《勞斯.萊斯》。其中喺《勞斯.萊斯》中飾演主角勞斯，憑住佢同林暐翹嘅精彩演出，最終贏得評判認同獲勝。喺25強賽，A組同B組拆散並重新分組，蘇雅琳聯同邱彥筒、李芯駖、黃斯琪、穎蕎被編入一組，導師係MIRROR成員江𤒹生，演譯原創歌曲《I don't need that》，分數係248分，喺五組排名第三，五位成員就晉身《全民造星IV》總決賽。
喺2021年12月25號《全民造星IV》總決賽，蘇雅琳演譯一首歌曲《勿念》同埋一場跳舞對決，最終喺觀眾分攞第六名、評判分攞第十六名，夾埋總成績攞到第十名。

COLLAR時期
喺2022年1月12號夜晚六點半，ViuTV喺香港尖沙咀海港城海運觀點舉辦嘅《Hold Your Breath》官方香港女子組合出道記者會宣佈蘇雅琳成為COLLAR成員。
2023年，佢喺ViuTV劇集《和解在後》頭一次演出就已經擔正做女主角。

音樂作品
想搵所屬團體COLLAR名義參與嘅作品，請睇「COLLAR § 音樂作品」。

影視作品
想搵所屬團體COLLAR名義參與嘅影視作品，請睇「COLLAR § 影視作品」。

音樂會
想搵所屬團體COLLAR名義參與的演唱會／音樂會，請睇「COLLAR § 演唱會／音樂會」。
2022年：喇沙書院 Talent Quest（同Day、Winka）
2023年：WYCHK Talent Time 2023（與Candy）

品牌代言
想搵所屬團體COLLAR名義參與嘅作品，請睇「COLLAR § 品牌代言」。
蘇門答臘熱帶雨林

蘇門答臘熱帶雨林係印尼一個熱帶雨林，喺蘇門答臘西岸，分成三個區，夾埋佔地25,000平方公里，經已被列入聯合國教科文組織世界自然遺產。
蘇阿瓦瑙機場

蘇阿瓦瑙機場（IATA代碼：VAO；ICAO代碼：AGGV）係所羅門群島蘇阿瓦瑙一個民用機場。
迷網

《迷網》（英文：On-lie Game，前名：《網絡騙案》）係香港無綫電視製作嘅時裝電視劇，由楊明、高海寧、陳曉華同姜大衞領銜主演，並由馬海倫、李成昌、黃祥興、楊玉梅同容天佑聯合主演，監製王偉仁。
迷航

《迷航》（Lost Course）係一套2019年嘅香港電影，由李哲昕執導，內容主要講述2011年廣東烏崁村民眾嘅抗爭事蹟：喺土地被貪官非法變賣之後、自發進行咗一系列嘅民主探索運動，但係之後嗰8年經歷咗唔少嘅政治風波。
《迷航》分為上下兩部，上半部題為「抗爭」，回首事件嘅根由，記錄村民試圖通過抗爭同埋公平選舉重奪對土地嘅權利；民主重剩最後一里路，但選舉過後，民意危機同埋政治黑幕接踵而來。
電影下半部題為「之後「，聚焦烏坎村人抗爭後嘅困境，由事及人，每人際遇唔同，有人走有人留、有人陷入貪污迷局、有人遠避美國尋求庇護、有人再次號召集結⋯⋯。
迷藏

《迷藏》係科幻小說家倪匡嘅作品，係衛斯理系列嘅第五十六本著作，正式編號係42。小說初頭連刊喺1978年9月26號至同年嘅12月25號嘅《明報》入面，後來喺1986年出版。

廣播劇
大陸廣州電台喺2004年開始以粵語首播衛斯理廣播劇，由主播講出《迷藏》故事。
主播：陳波
合共19集
迷蹤拳

迷蹤拳，又或者叫迷宗拳、猊宗拳、迷蹤藝，原名燕青拳。係長拳一種，由宋代燕青所創，所以叫「燕青拳」。話說燕青有晚走咗去梁山，一路行一路掃走啲腳印，後人就將佢套拳叫「迷蹤」。滄州一帶由於謎蹤、猊宗同迷宗同音，所以又出現呢啲叫法。
燕青創立迷蹤拳之後，喺山東青州一帶開始教人呢套武藝，青州人都叫佢呢套嘢做「燕青神捶」。嘉慶年間又去咗河北滄州教。之後經陳善、張耀庭、霍元甲等歷代傳人改良同增修招式，結合內功，而令迷蹤拳內容更完整。
迷迭香

迷迭香（學名：Rosmarinus officinalis），又叫露絲瑪莉（由英文Rosemary直譯），係原產地中海嘅香料，煮西餐會用到。
迷羊嘅比喻

迷羊嘅比喻係耶穌講嘅一個比喻，記載喺《新約聖經》《馬太福音》第18章第12至14節、《路加福音》第15章第3至7節。呢個故事係《路加福音》第15章裏面耶穌嘅比喻「三部曲」嘅第二個，另外兩個比喻係唔見錢嘅比喻同浪子嘅比喻。

聖經譯文
「
一個人若果有一百隻羊，其中一隻走失咗，你哋嘅意見係點？佢唔通留低呢九十九隻喺山上，去搵嗰隻走失咗嘅羊咩？若果係搵到，我實在話畀你哋知，佢為呢一隻羊好開心，比起嗰啲冇走失嘅九十九隻嘅喜樂重大呀！你哋嘅天父都係一樣，唔願意任何一個微小嘅人走失。
」

——《馬太福音》18章12至14節
「
你哋中間有一百隻羊，其中一隻走失咗，噉點算呢？佢要將其他九十九隻羊留喺草場，去搵走失咗嗰隻，直至搵到為止。搵到，佢就非常開心，將羊托上佢膊頭，帶返屋企，然後邀請朋友鄰舍，對佢哋話：「我好開心，我嗰隻走失咗嘅羊已經搵到喇，你哋來同我一齊慶祝啦！」同樣，我話你哋知，一個罪人悔改，喺天上嘅喜樂會比已經有九十九個無需悔改嘅義人所有嘅喜樂重大呀！
」

解釋
猶太地牧羊人嘅使命，艱難而且危險。因為有陡峭嘅懸崖同荒涼嘅沙漠。草原上並冇欄柵，因此羊極容易走失。耶穌講咗一個迷羊的比喻：有一個牧人擁有一百隻羊，走失咗一隻。佢唔會為咗嗰九十九隻安全嘅羊感到滿足，反而穿山越嶺，千辛萬苦將嗰隻迷路嘅羊搵返來。佢雖然已經筋疲力盡，仍然帶住喜樂嘅心將羊托上佢膊頭。呢種係失而復得嘅喜樂經歷。當一個人搵到佢唔見咗嘅嘢，一定會樂於同人分享呢份無比嘅喜樂。呢個比喻解釋一個罪人悔改，上帝嘅喜樂就好似牧羊人搵返迷路嘅羊咁喜樂。人可能會對罪人表示放棄，不過上帝卻唔會噉樣。
蘇澤峰

蘇澤峰，台灣政治人物，依家做緊嘉義市議會副議長，2019年曾經因為同其他人嘅債務糾紛，喺警局產生衝突，對警察拍桌怒吼，結果被告妨害公務，判刑5月。另外喺2017年，因為喺不動產契約上面唔老實，向農會違法超貸，2020年被起訴，2022年被判1年5月，蘇澤峰之後表示會將上訴。
蘇煥智

蘇煥智（1956年7月20號—），民進黨籍，曾任最後兩屆臺南縣長。喺2018年以無黨籍出嚟選台南市長，編號係6。
蘇澤光

蘇澤光，香港親中派政治人物兼工程界人士。

選舉經歷
喺2021年9月，佢成為香港特别行政區選舉委員會工程界當然委員。之後佢喺李家超無提政綱嘅情況下，有份提名李家超參與2022年香港行政長官選舉。
喺2021年香港立法會選舉，佢提名陳仲尼。
蘇煒德

蘇煒德（粵音：sou1 wai5 dak1，2000年3月19號—）係中華人民共和國嘅競技體操運動員，家下效力緊中國國家體操隊。佢喺山東淄博度出世，2024年嗰陣參加咗2024年巴黎奧運，仲同劉洋、張博恆、肖若騰同埋鄒敬園拍住上，本嚟喺團體全能競技體操項目度大幅領先第啲組，之但係後嚟因為自己係噉甩手失誤，搞到自己隊臨留尾得返個銀牌揸手。
蘇爾斯頓

約翰·E·蘇爾斯頓爵士（Sir John E. Sulston，1942年3月27號—）係英國生物學家，皇家學會會員。佢因為發現器官發育同埋程序性細胞死亡嘅遺傳調控機理，同悉尼·布倫納、H·羅伯特·霍維茨獲得2002年諾貝爾生理學或醫學獎。
蘇炳文

蘇炳文（1892年10月22號—1975年5月22號）係中國將軍，以抵抗日本侵畧而聞名。佢出世時係大清人，成名時係中華民國人，到後尾轉投中華人民共和國。
詩巫

詩巫（馬來話：Sibu）係馬來西亞沙撈越第三大城市，人口大約16萬，嗰度有好多福建人，祖先自19世紀尾開始陸續搬到嚟做開荒牛，所以又叫新福州。
詩巫喺拉讓江河畔，中游區域。由於地質土壤好柔軟嘅關係，地層下陷問題嚴重。此外，市中心大部分區都喺拉讓江支流上，意味住市中心地質較為鬆軟。

氣候
詩巫四季溫度無太大落差，潮濕、多雨、炎熱，屬於熱帶雨林氣候。
平均高溫大約30-33°c，平均低溫大約22.5-23°c。全年平均雨量大約3200mm。

人口
根據馬來西亞統計局2010年數據，詩巫市總人口有162,676人。其中，最大群組係華人（62.1%，101,019），之後係原居民（35.01%，56,949），非馬來西亞公民佔（1.99%，3,236），印度人佔（0.37%，598）。
原居民當中，伊班族有26,777人、馬來人有16,646人、Melanau有10,028人、比達友人有1,337人、其他族群有874人。
非馬來西亞公民中，大部分係喺工廠同鋸木廠做嘢嘅勞工。
以下係詩巫人口由1947年到2010年嘅變化：

公路
有公路連接沙撈越其他城市。

船
Sibu wharf terminal
Sibu wharf 碼頭喺 Rajang 河海濱，提供一個便利交通畀住喺 Rajang 河沿岸居民。

機場
詩巫機場客運大樓
詩巫機場喺1994年起，離市中心大約25km。提供航班往返沙撈越其他地方，好似係古晉、美里、民都魯，同埋其他馬來西亞城市好似係吉隆坡、亞庇。
詩書路

詩書路（粵拼：si1 syu1 lou6）係中國廣東省廣州市入面嘅其中一條一般嘅馬路，呢條馬路喺越秀區入面，鄰近地鐵西門口站，成條馬路係南北走向。南邊從大德路同埋天成路嘅交界開始，一直向北去到惠福西路同埋紙行路嘅交界嗰頭。喺條路嘅北邊，重有條廣州街坊講嘅數字地名順口簧入面嘅其中一度——七株榕。

概要
全長489米，闊8米，雙向2車道。成條路係單行綫，凈係可以從南邊向北邊行。

史
其實呢條馬路以前係嗌「詩書街」呢個名嘅係嗰陣時，詩書街嗰度係一笪有好多私家學校嘅地方。不過到咗1932年，廣州市政府就整闊咗條詩書街起咗條詩書路。喺文化大革命嗰陣，紙行路同埋詩書路呢兩條路係嗌咗「紅書中路」呢個名，到咗1985年，呢條路就重新改返原嚟之前嘅名，啫係依家叫「詩書路」。

金陵臺事件
睇埋：金陵臺
喺2013年6月10號晚黑11點，麗豐控股屬下嘅其中一間公司——廣州翠樺地產置業有限公司，就整咗兩台挖泥機挭鞕將觀綠路同埋詩書路交界嘅金陵台同埋妙高臺拆咗。而呢兩棟嘢就響1946年起嘅。其實廣州市嘅文化部當局喺2012年5月組織過專家去考察咗一下，而啲專家建議咁話：「由於妙高臺1號同埋3號、金陵台2號同埋4號、詩書路69號之一都係歷史建築嚟嘅，所以必須要留返響度！」，結果拆樓工程就停咗落嚟。廣州市規劃局之前已經話咗開發商咪拆住呢兩棟樓嘅，要同開發商傾下究竟係收返笪地，定係優化下個建設方案嚟保留歷史建築。但係開發商睬都唔睬，當規劃局講啲嘢係無哩頭同埋發嗑瘋嘅，結果最後將間屋拆咗。而呢笪地喺2008年嗰陣係攞咗「建設用地規劃許可證」呢筍嘢嘅。

馬路嘅古代建築
喺詩書街入面有好多歷史入面嘅文化古跡：喺宋朝嗰陣時，呢度重係停鬼佬嘅船嘅港口——「西澳」，重有「果橋」同埋「共樂樓」呢棟古代建築。喺明朝嗰陣有方獻夫呢位大學士起嘅「賜書樓」，係收藏咗《明倫大典》呢本書嘅。到咗清朝嗰陣，乾隆皇帝就攞咗木雕鎏金嘅觀音菩薩佛像畀咗廣東嘅滿洲八旗嘅官兵，重有嗰陣時嘅官兵同埋供佛像都係喺呢度附近嘅，所以就搞咗「觀音樓」同埋「萬善禪院」呢兩個名嘅大樓（依家係妙吉祥室，廣州市嘅滿族佬成日去學嘢嗰埞）。到咗1924年3月8號，國民黨中央婦女部長何香凝就喺詩書路附近嘅西瓜園（依家係廣州日報社）就搞咗同埋中國第一次紀念三八國際婦女節嘅活動。到咗1927年12月嘅廣州起義嗰陣，又喺西瓜園入面開咗單大會，重成立咗蘇維埃政府嘅廣州公社。
詩歌舞街遊樂場

詩歌舞街遊樂場，香港公園之一，遊樂場之一，喺大角嘴詩歌舞街六十四號，英文叫Sycamore Street Playground。行政上歸油尖旺區。設施有籃球場。
詩書街道

詩書街道係中國廣東省廣州市越秀區曾經轄下嘅一個街道，喺越秀區中西部，而家併入到光塔街道。轄區總面積0.51平方公里，下轄16個社區，常住人口4.6萬人。

參考資料
〈詩書街〉。越秀區地方誌編纂委員會網站。喺2008年9月4號搵到。
睇 • 論 • 改 • 歷越秀區政區行政隸屬：中華人民共和國廣東省廣州市　　區政府駐地：北京街道街道：北京街道 | 洪橋街道 | 六榕街道 | 流花街道 | 光塔街道 | 人民街道 | 東山街道 | 農林街道 | 礦泉街道 | 大東街道 | 大塘街道 | 白雲街道 | 珠光街道 | 建設街道 | 華樂街道 | 登峰街道 | 黃花崗街道 | 梅花村街道睇埋：中華人民共和國廣東省鄉級以上政區一覽。
詩學

詩學，學問一門，專門研究詩，又或推而廣之，去到種種文章，亦叫詩論。研究寫詩寫文種種原理，分辨特色，睇語言，睇形式，睇類別，睇作法。
呢門至初出自亞里士多德，佢有本詩論，探討詩美學，收集自佢講學。分三部，講悲情詩，講敍事詩，同歡喜詩。歡喜詩對佢來講當時新出現，不過依部已失傳。本人同門生，都唔認為呢個完整作品，祇為講學集，而且佢亦未有見到其他形式，亦難以完整。之不過，後世西方詩學就以佢為基礎。
詩學着重詩文內在，而非世間種種學問關連。亦唔過問詩文內容意思，反而睇重形式同功用。西方詩好似做戲咁，睇橋段，模仿動作。華夏日本咁就好唔同，詩唔着演，反之着重措辭，着重感動。
除咗亞里士多德咁分析法，後世有形式主義，亦有表現主義。不過時興又返去亞里士多德嗰邊。
對比起西方詩論，劉勰文心雕龍，綜合古詩古文，評論、分析、歸納、同埋寫作理論，成為系統。
詩歌

詩歌（粵拼：si1 go1）係一種語文藝術，源自歌，係有韻嘅文。詩通常都有格律，要押韻，音樂感強、易記，甚至可以畀人唱出嚟，不過通常都可以唱出嚟，好似中國有史以嚟最早嘅詩歌集—詩經咁，都可以一一咁唱出嚟，當時嘅人為咗要表達自己嘅感情，表現出自己嘅生活面貌，有音樂嘅就叫做詩歌，冇音樂嘅就叫做詩。中國嘅詩有好多功能，詩多數係用嚟舒發情感，用字簡短，幾句唔埋，就可以將好深層嘅嘢寫出嚟，多花飾，往往意思含蓄，有多層意境。詩好多時會用到比喻，構成唔同畫面。詩又有打油詩，即係冇咩感情同詩意嘅東東嚟，呢種詩注重音調同字數，求求其其左右芼之就可以寫出嚟，冇咁多鬧覺嘅規矩，冇格律可言。
寫得出好詩嘅人叫做詩人。

起源
詩係最古老亦係最具有文學特質嘅文學樣式。起源於上古人類嘅原始宗教、神話同埋口傳文學、勞動號子以及民歌。詩歌係詩同歌嘅總稱；逐漸開始，詩同歌夾埋，詩同音樂、舞蹈結合埋一齊，統稱做詩歌。中國詩歌有悠久嘅歷史同豐富嘅遺產，例如：《詩經》、《楚辭》、《漢樂府》以及無數詩人嘅作品；西歐嘅詩歌，由古希臘嘅荷馬、薩福、平達同古羅馬嘅卡圖魯斯、維爾吉、賀拉斯等詩人開啟咗創作之源。

特點
詩歌高度集中咁概括、反映社會生活，飽含住作者豐富嘅思想同感情，富於想像，語言凝結而形象性強，具有節奏韻律，一般分行排列。
古典詩歌形式採用逐句分行同押韻，現代詩歌嘅形式同內容已經極大豐富，伸縮性極強。

分類
根據內容嘅性質可以分為敘事詩同抒情詩；
根據語言組合有冇格律，可以分為格律詩同自由詩；
按有冇押韻，可以分為有韻詩同無韻詩。
詩歌式正義

詩歌式正義（poetic justice）係一種情節上嘅敘事技巧。指個故仔入面嘅一個角色做出咗某樣道德上啱或者係錯嘅行為，佢嘅行為引致一連串效應，而呢啲效應最後令佢得到應有嘅回報或者報應。
詩歌舞街

詩歌舞街（英文：Sycamore Street）係香港大角咀一條馬路，喺大角咀道以東、塘尾道以西、荔枝角道以南、通州街以北。周圍嘅建築包括世界龍岡學校劉皇發中學、聖芳濟書院、保良局莊啟程預科書院、港灣豪庭三期、亮賢居、路德會沙崙學校、旺角消防局、鮮魚行學校等。
詩歌舞街同附近嘅街一樣係用植物名唻命名，Sycamore即係無花果，但係無花果唔吉利，所以改為音譯「詩歌舞」。

特色
詩歌舞街唔係九龍交通主幹線，不過係學校區，所以上落堂嘅時間學校鐘聲比較嘈。詩歌舞街沿途係1960年代嘅六層唐樓，經大裝修，外觀整齊。呢類唐樓建築等路過嘅行人喺落雨天唔使用遮。
維基同享有多媒體嘅嘢：Sycamore Street
詩歌舞遊樂場

詩歌舞遊樂場（英文：Sycamore Playground）係香港一公園同遊樂場，喺大角咀柳樹街十二號，行政上歸油尖旺區。設施有硬地球場、籃球場、排球場，以及七人足球場。
雖則叫詩歌舞，實情詩歌舞街又隔咗聖芳濟書院。
逆權侵佔

逆權侵佔（英文：adverse possession）係普通法概念，指地產，非業主唔經原業主同意，長年佔用對方土地，一超過法定時限，原業主興訟時限就終止，該佔用者，可以成爲笪地合法新業主，唔使付出任何代價。

敵意佔有
逆權侵佔要符合「敵意佔有」（hostile）嘅要素。佔有者不單止要持續並實質佔有有關土地，而且重要顯示佢敵意佔有嘅意圖，例如整個門鎖、圍欄、門牌、人為耕作等。如果土地使有者相信原業主容許他合法進入該地（例如租用），咁佔有意圖就唔成立。如果不完全符合「敵意佔有」嘅條件，例如聲稱打算交租但長年搵唔到人交租嘅情況，就唔可以以逆權侵佔理由成為該土地嘅合法業主。

善意同惡意
一啲普通法地區唔容許惡意佔有人（malice）以逆權侵佔為由成為新業主。所謂「惡意佔有」，係指佔有者應該知道有關土地已經俾人敵意佔有（即係睇見人哋整咗個門鎖、圍欄、門牌、或掛起「閒人免進」等），不論喺妄顧呢啲事實，又或者毀壞或移除呢啲標記，仍然長期佔有該地。
喺呢啲司法區，並非惡意而敵意佔有人仍然合符逆權侵佔嘅要素（例如買錯屋住錯屋嘅情況），佢仍然可以用呢條法律成為合法新業主。
一啲司法區要求敵意佔有人證明佢有善意，否則逆權侵佔無效。所謂善意包括：
交土地稅，同作為房地產擁有人要交嘅稅；或
其他行為顯示，佔有人真係相信有權佔用嗰個地方（right to claim）

道德理由
因為土地擁有權興訟時效係有限嘅，所以先有「逆權侵佔」。呢個興訟時效一般係12年，而呢個時效可以由明文法指定或改變。
如果興訟時效係無限制嘅話，咁任何土地擁有人都無法安心，因為任何土地可能喺幾百或甚至千幾年前，都有佢嘅合法擁有者，佢哋後人都可以告個現有土地擁有人，現有土地擁有人，就要面對無窮無盡嘅法律風險，咁會危害到私有產權嘅穩定性。
呢個理由，同其他普通法訴訟有限興訟時效，係一致嘅。

應用於領土紛爭
因為興訟時效限制適用於私人土地紛訟，咁興訟時效限制適用於處理領土紛爭亦理所當然。
喺國際法，任何國家若確信佢國土畀人敵意佔有，就有責任提出正式抗議（唔使告人，但抗議要備案）。若然超過咗時限，都無抗議或告人哋，國際法就唔可以話該佔有係非法，佔有國就自然成為合法擁有者。

香港
根據香港1945年成文法《時效條例》第347章，第7條及第17條，任何人士（包括惡意佔有者）無間斷佔用官地60年，香港政府就會冇咗嗰塊官地嘅追索權。
一對母女持續佔用大埔一幅萬呎農地超過20年，高院判兩人得到該地段業權，恒基地產唔服氣。（見〈逆權侵佔案 恒基或可取回大埔農地〉，載香港《明報》，2005年2月23日。）
公民教育委員會主席香灼璣，被指涉嫌非法佔用官地20年，興建慈雲山觀音山九號屋。（見〈香灼璣官地私建豪宅〉，載香港《東方日報》，2006年8月7日。）
香港終審法院第一個判決 FACV1/1997 中確定，Wong Tak Yue 因為只係話搵唔到註冊業主，先去無交租佔用元朗洪水穚一址，但因為佢在畀法院嘅誓章中表示佢有意交租，所以佢佔據嘅意圖唔成立，「逆權侵佔」亦都唔成立。
逆成詞

逆成詞（粵拼：jik6 sing4 ci4；英文：Back-formation）係一種透過詞形變化嚟創造新字詞嘅方法。

做法
攞住一隻現有嘅字詞，攞走隻字詞「望落似詞綴」嗰一截，形成一隻新字詞。
例如有英文史嘅考究發現，edit（指編輯嘅舉動）呢隻字詞查實出現得遲過 editor（指從事編輯嘅人），而隻詞被指係因為啲人攞走 editor 嗰個 -or （似詞綴指... 者）而形成嘅。可以想像成
輸入→輸出

editoredit
噉嘅過程。
逆木圭一郎

逆木圭一郎，係日本嘅一個男藝人同埋演員。
逆權司機

《逆權司機》（粵拼：jik6 kyun4 si1 gei1，韓文：택시운전사）係套2017年上畫嘅韓國片，由張薰做導演。
逆戰

《逆戰》（The Viral Factor）係由林超賢執導，周杰倫同謝霆鋒主演嘅槍戰戲。2012年1月17日上映，為2012年嘅賀歲片之一，喺馬來西亞取景。
呢部匯聚香港同台灣兩位小天王嘅港產片，延續導演林超賢嘅一貫風格，更匯合兩大港產片嘅資深演員金燕玲同廖啓智。

主要劇情
故事講述國家安全局探員萬飛（周傑倫）喺一次約旦任務意外中，頭部中槍。由於子彈攞唔返出嚟，影響神經系統，身體隨時會癱瘓。阿媽（金燕玲）話佢其實佢重有一個阿哥萬陽（謝霆鋒），於是萬飛決定到吉隆坡搵失散多年嘅阿哥。點知萬飛發現，萬陽係當地一個通緝犯。兄弟相認，但就因為身份對立而產生矛盾。萬陽阿爸萬天（廖啓智）為咗幫萬陽逃避警方追捕而中槍身亡，而萬陽個女萬長勝（李馨巧）就俾歹徒挾持，後來更成為病毒研究嘅實驗品。於是，萬飛同萬陽一齊對付涉案嘅國家安全局隊長Sean（安志傑），設法救返長勝同被挾製造病毒嘅醫學博士（林鵬）……
逆斷層

逆斷層（英文：Thrust fault）係地質學入面嘅一類斷層，特徵係較古老嘅地層會出現喺較新嘅地層上高。
逆時空狙擊

逆時空狙擊（Predestination）係一部喺2014年上畫嘅澳洲科幻驚悚片，由羅拔·海萊因嘅短篇小說《All You Zombies（英文：All You Zombies）》度改編返嚟。由Spierig兄弟執導同編劇，由伊芬·鶴健、莎拉·史努克（英文：Sarah Snook）同諾亞·泰勒主演。
逆流大叔

《逆流大叔》（英文：Men On The Dragon）係2018年一齣港產片，由陳詠燊導演，吳鎮宇、潘燦良、黃德斌、胡子彤、胡定欣同余香凝等演出。由天下一電影出品同發行，2018年8月2號喺香港上映。

劇情
四個高不成低不就嘅寛頻網絡公司員工為咗保住飯碗加入公司新成立嘅龍舟隊，開始艱苦嘅龍舟訓練。

製作
電影喺2017年7月至9月天氣最熱嗰段時間拍。劇組想把握好天氣拍完划龍舟嘅戲，開頭三個星期都拍戶外景。但係嗰陣天氣時晴時雨，吳鎮宇搞到病咗，不過為咗唔影響拍攝進度佢決定帶病上陣。

資助
2017年8月，香港電影發展局（中文：香港電影發展局）嘅「電影發展基金電影製作融資計劃」資助咗港幣$4,492,800畀爾齣電影。

音樂
電影揾咗RubberBand幫電影配樂同創作主題曲《逆流之歌》同插曲《大叔情歌》，陳詠燊重親自執導《逆流之歌》嘅MV。

上映
灣仔香港藝術中心嘅電影院由2018年7月19號起由古天樂嘅電影公司接手贊助，重冠名做「古天樂電影院」（Louis Koo Cinema）。第一齣上映嘅電影就係古天樂有份投資嘅《逆流大叔》。

市場推廣
2018年6月23號，吳鎮宇同胡定欣為《逆流大叔》出席中環舉行嘅「香港龍舟嘉年華」，胡定欣表示「第一次拍電影，多謝鎮宇揾我合作。」

獎
《逆流大叔》已經入圍2018年7月喺美國紐約市舉行嘅「2018年紐約亞洲電影節（英文：New York Asian Film Festival）」主競賽單元，重成為咗唯一「焦點放映」電影。
西維珍尼亞州

西維珍尼亞州（英文：Commonwealth of West Virginia）係美國一個州，1863年加入美國，首府查理斯頓。
西維爾

西維爾（西班牙文：Sevilla）係西班牙南面重鎮，亦係安達魯西亞自治區同西維爾省首府。
西維爾大教堂

西維爾大教堂（西班牙文：Catedral de Santa María de la Sede de Sevilla），又叫西維爾主教座堂，係西班牙安達盧西亞首府西維爾嘅主教座堂，係世界最大嘅哥德式大教堂，亦係世界上第三大教堂。佢喺1987年畀聯合國教科文組織列做世界文化遺產。